Man sterf tydens beurtkragArgieffoto van ‘n suurstofmasker William Engelbrecht (61) van Bloemfontein, wat aan twee suurstofmasjiene gekoppel was, is dood nadat Eskom twee keer in een dag beurtkrag toegepas het, het Beeld Saterdag berig. Engelbrecht is binne 30 minute dood nadat die elektrisiteittoevoer Donderdag vir die tweede keer by sy huis in Navalsig in Bloemfontein afgesny is. Volgens die berig het Engelbrecht aan erge asbestose gely en sy gesin glo dat hy die dag nie na die eerste beurtkragbeurt herstel het nie, en toe gesterf het toe die krag die tweede keer gesny is. Sy suster, Lina Herbst, het gesê hy was permanent gekoppel aan twee suurstofmasjiene, aangesien een nie sterk genoeg was nie. Eskom het Donderdag tussen 14:00 en 16:00 beurtkrag toegepas en toe weer tussen 18:00 en 20:30. Die gesin se kragopwekker was aangeskakel, maar was nie sterk genoeg vir twee suurstoftenks nie. “Dit kon slegs kort rukkies lank my broer help, indien die krag nie vir te lank afgeskakel word nie,” het sy aan Beeld gesê. “Dit was te veel vir my broer.” Eskom het gesê hy ondersoek die voorval en sal volgende week kommentaar lewer.